Boek: Syferfontein - Maroela Media
Dekades lank het Peet van Jaarsveld sy bokplaas Syferfontein in die Karoo met 'n ysterhand bestuur. Ná die afsterwe van sy eggenoot leef hy in toenemende isolasie van sy kinders en die gemeenskap en probeer homself probeer oortuig dat sy dade en ongenaakbare houding teenoor ander verantwoord is. Tydens Geloftenaweek in 1960 gebeur daar enkele dinge op sy plaas wat sy ouderdom, eiesinnigheid en verval onder die vergrootglas plaas.
Syferfontein is die noukeurige en vaardige bestekopname van die herinneringe, denke en drome van 'n bejaarde man en vertel die verhaal van die uiteindelike ondergang van 'n patriargale Afrikaner oor die tydsverloop van 'n enkele naweek.
In hierdie tragedie waarin Peet van Jaarsveld van sy verlede rekenskap neem, wys outeur Cas Wepener ons 'n wêreld en 'n denkwyse wat op makabere manier sowel vertroud as vreemd is.
Cas Wepener (1972) is sedert Julie 2010 aangestel as professor aan die Universiteit van Pretoria. Hy is die skrywer van talle akademiese en populêre artikels, asook 'n boek Aan tafel met Jesus en 'n bundel liturgiese voorstelle, Soos 'n blom na die son draai (2011). Sy bundel kortverhale Dubbelfoto het in 2000 by Protea Boekhuis verskyn.